Császármetszés utáni gyógytorna a Maternity Magánklinikán - Maternity Szülészeti Magánklinika - Budapest
A CSÁSZÁRMETSZÉS komoly hasi műtétnek számít, így ritkán, de előfordulhatnak szövődmények is. A mai műtéti eljárásoknak és fejlett érzéstelenítési technikáknak köszönhetően biztonságosabbá vált a műtét. A műtétet követően viszonylag gyors és problémamentes gyógyulás várható, de a felépülés nagyban függ az egyéni adottságoktól, így a test regenerálódási képességétől, a fájdalomküszöbtől, a műtét előtti erőnléttől, egészségi állapottól.
Figyelni kell a pihenésre, de a megfelelő testmozgásra is, hogy minél hamarabb, de kíméletes módon megerősödjön és el tudja látni saját magát és a gyermekét.
A kórházban töltött gyermekágyas időszakban – ez általában három napot jelent - a fizioterápia célja a szülés utáni minél gyorsabb mobilizáció, a keringés javítása, a mellek előkészítése a szoptatásra, tartásbeállítás, valamint a hasizmok regenerációjának és a méh összehúzódásának támogatása.
Ha valaki rendszeresen végzett gáttornát, felhívjuk a figyelmét, hogy ennek a területnek az edzése fokozhatja a méhösszehúzódásokat, ezért fontos a fokozatosság: a 6. hét végére érje el a megszokott, teljes izomerővel végzett tornát. Megtanítjuk a helyes kiülést az ágy szélére oldalra fordulásból, szükség esetén párnával a térdek között. Megfeszített farizmokkal állunk fel, majd az ágy végénél kapaszkodva beállítjuk a helyes tartást, mindig figyelve az esetleges szédülésre, panaszokra.
Leginkább azok az anyukák tornáznak szívesen, akik rendszeresen sportoltak a terhesség előtt, illetve kismama tornára jártak, ezért sokan csodálkoznak, ha benyit a szobába a gyógytornász a műtét utáni napon, de a jóleső légzőgyakorlatokat követően már jobban elfogadják a segítséget. Számítanunk kell az anyává válás megterhelő érzelmi folyamatára, a hangulatingadozásokra, a fáradtságérzésre és az elkalandozó figyelemre is.